
	Interinstitutionel sag:

ECOFIN 210


ORIENTERENDE NOTE
	fra:
	Generalsekretariatet for Rådet

	til:
	samlingen i Rådet i dets sammensætning af stats- og regeringscheferne den 16. juni 2006

	Vedr.:
	Drøftelse i henhold til traktatens artikel 122, stk. 2, af forslaget til Rådets beslutning vedrørende Sloveniens tilslutning til den fælles valuta den 1.januar 2007


1.
 I henhold til traktatens artikel 122, stk. 2, skal Kommissionen og Den Europæiske Centralbank mindst én gang hvert andet år eller på anmodning af en medlemsstat med dispensation aflægge rapport til Rådet om, hvilke fremskridt medlemsstater med dispensation har gjort med opfyldelsen af deres forpligtelser med hensyn til Den Økonomiske og Monetære Union.
2.
Hvis en medlemsstat opfylder alle konvergenskriterierne i traktatens artikel 121, stk. 1, træffer Rådet på forslag af Kommissionen, efter høring af Europa-Parlamentet og efter drøftelse i Rådet i dets sammensætning af stats- og regeringscheferne beslutning om ophævelsen af den pågældende medlemsstats dispensation og dens indførelse af den fælles valuta.

3.
Efter anmodning fra Litauens og Sloveniens regeringer forelagde Den Europæiske Centralbank og Kommissionen den 16. maj konvergensrapporter om disse lande for Rådet.

4.
Af både Den Europæiske Centralbanks og Kommissionens rapport fremgår det, at Litauen har gjort betydelige fremskridt hen imod at opnå den vedvarende økonomiske konvergens, der kræves i traktaten, og opfylder alle konvergenskriterierne i traktatens artikel 121, stk. 1, bortset fra ét (dok. 9519/06 UEM 107 ECOFIN 174 og 9664/06 UEM 108 ECOFIN 181). Da Litauen ikke opfylder kriteriet om prisstabilitet, forelagde Kommissionen ikke noget forslag om, at Litauen skal indføre euroen, og Litauens status som medlemsstat med dispensation forbliver uændret.

5.
I både Den Europæiske Centralbanks og Kommissionens rapport bekræftes det, at Slovenien opfylder alle konvergenskriterierne i traktatens artikel 121, stk. 1 (dok. 9519/06 UEM 107 ECOFIN 174 og 9665/06 UEM 109 ECOFIN 182). Kommissionen forelagde derfor også den 16. maj et forslag til Rådets beslutning vedrørende Sloveniens tilslutning til den fælles valuta den 1. januar 2007 (dok. 9666/06 UEM 110 ECOFIN 183).

6.
Europa-Parlamentet er i henhold til traktatens artikel 122, stk. 2, blevet hørt af Rådet og forventes at afgive sin udtalelse den 15. juni om den foreslåede beslutning vedrørende Sloveniens tilslutning til den fælles valuta.

7.
Den 7. juni 2006 gennemgik Rådet (økonomi og finans) Kommissionens og Den Europæiske Centralbanks konvergensrapporter samt Kommissionens forslag. Udfaldet af disse drøftelser er meddelt Rådet i dets sammensætning af stats- og regeringscheferne i en skrivelse fra formanden for Rådet (økonomi og finans) (dok. 10255/06 UEM 112 ECOFIN 206).

8.
På baggrund heraf og i lyset af drøftelserne i Rådet (økonomi og finans) og Europa-Parlamentets udtalelse vil Rådet i dets sammensætning af stats- og regeringscheferne i forbindelse med den drøftelse, der skal finde sted i henhold til traktatens artikel 122, stk. 2, kunne bekræfte, at

–
Slovenien opfylder konvergenskriterierne i traktatens artikel 122, stk. 1,
–
Rådet bør vedtage en beslutning i henhold til traktatens artikel 122, stk. 2, for at åbne mulighed for, at euroen kan indføres som en fælles valuta i Slovenien med virkning fra den 1. januar 2007.

